ՊԱՀՊԱՆՈՂԱԿԱՆ ԿՈՒՍԱԿՑՈՒԹՅՈՒՆ – Մեծ Բրիտանիայի խոշորագույն աջակողմյան կուսակցությունն է: Ձևավորվել 1830-ական թթ.` XVII դ. ձևավորված տորիի հիման վրա: Պաշտոնապես գրանցվել է 1867թ.-ին` որպես «Պահպանողական և սահմանադրական ընկերակցությունների ազգային միություն»: XXդ. ողջ ընթացքում Մեծ Բրիտանիան հիմնականում կառավարել են պահպանողականները` լեյբորիստներին և լիբերալներին հնարավորություն չտալով մեկ ժամկետից ավելի պահել իշխանությունը: 1885 թվականից կուսակցությունը հաղթել է խորհրդարանական 31 ընտրություններից 21-ում: Կուսակցությունը հենվում է կալվածատերերի, խոշոր գյուղատնտեսների, ձեռնարկատերերի, միջին խավի ներկայացուցիչների վրա, պաշտպանում է խոշոր ձեռներեցությունը: Պահպանողականները հանդես են գալիս ավանդական պետական ինստիտուտների ամրապնդման, ավանդական մշակույթի ու հոգևոր արժեքների պաշտպանության օգտին: Կուսակցության ներկա գաղափարախոսության ձևավորման վրա մեծ ազդեցություն է ունեցել Մարգարեթ Թետչերը: 1979-1997թթ. կառավարման տարիներին պահպանողականները սոցիալական ապահովման հարցում պետության դերը նվազեցնելու, հարկերը կրճատելու, ազատ առևտուրը զարգացնելու ուղեգծով են առաջնորդվել: Այդ ընթացքում ընդունվել է արհմիությունների ազդեցությունը սահմանափակող օրենսդրություն, սեփականաշնորհվել են արդյունաբերության` ավելի վաղ ազգայնականացված շատ ճյուղեր: 1997թ. ընտրություններում պարտությունից հետո կուսակցության առաջնորդը նոր` «բաց պահպանողականության» քաղաքականություն է առաջ քաշել: Ներքին քաղաքականության մեջ պահպանողականները նոր ազատական բարեփոխումների, սեփականաշնորհման, ազգային արժույթի պահպանման և ամրապնդման, հարկերի և պետական բյուրոկրատիայի դերի նվազեցման, քաղաքացիական հասարակության հիմքերի ամրապնդման կողմնակից են: Շատ հարցերում` մասնավորապես ներգաղթի մասին օրենսդրության խստացման, հանցավորության դեմ պայքարի և գենդերային փոքրամասնությունների իրավունքների շուրջ կուսակցության շարքերում միասնական կարծիք չկա: Պահպանողականների արտաքին քաղաքական հիմնական դրույթը Եվրամիության կազմում Մեծ Բրիտանիայի տեղը որոշակիացնելն է: Եվրաինտեգրման հարցում պահպանողականների շարքերում լուրջ տարաձայնություններ կան: Այժմ կուսակցության ներսում առավել ազդեցիկ են «եվրահոռետեսները», ովքեր կողմ են ԵՄ կազմից Բրիտանիայի դուրս գալուն: 2010թ. ընտրությունների արդյունքում պահպանողականները զբաղեցնում են Համայնքների պալատի 650 տեղից 306-ը: